"Jeusaibuu."
Punts on the road
Il film dal mais

I scurlatta magari, ils maletgs nun èn betg adina clers ed ins auda glieud che sbragia. Il tachometer mussa en la curva da Lumneins, LA curva dal Giachen Maissen, 117 kilometers a l'ura. Ils abitants da las vals rumantschas vegnan confruntads cun dumondas che nun èn talas e sin las qualas els san be marmugnar in debel "jeu saibuu".
Easy Rider e Thelma and Louise, ils films da Dogma da Lars von Trier e Blair Witch Project - tut emblidà. Da Hollywood gnanc da discurrer: Il film ch'ils giuvens da la gasetta giuvna PUNTS han producì faschond l'emprim ROAD MAGAZINE rumantsch è cult. Betg dapli e betg pli pauc.
Fadrina, Pia, Ursin, Martin e dus Rafaels partan sin il Pass Lucmagn per ir a tagliar giu l'ischi a Trun, per far ir bancrut in kiosc Hobby a Savognin, per tschertgar las partys selvadias da sex dal militar sin il Pass Gelgia u per ir a chatscha (da tut il pussaivel) en l'Engiadina. Da la Rumantschia vegnan els amads u odiads. Insatge auter na datti betg.
Il film è da vesair als Dis da litteratura a Domat la sonda, ils 15 da november a las 14:30 uras.